kardosdrur/scandi-wiki huggingface dataset:
Teddy Brunius

Teddy Brunius (16. marts 1922 på Lidingö – 2 juni 2011 i Uppsala) var en svensk kunsthistoriker.

Brunius blev Fil.dr. 1952 og var professor i kunsthistorie ved Københavns Universitet 1978-1992 efter Else Kai Sass. Han var Ridder af Dannebrog. Han blev efterfulgt på posten af Øystein Hjort.

Brunius' speciale var æstetik og filosofi, og hans kunsthistoriske interesse var blandt andet rettet mod op art. Foruden afhandlinger om blandt andre David Hume, Alexis de Tocqueville, Aristoteles' Poetik og G.E. Moore skrev han grundbøger som Elementär estetik (1970) og Estetik förr och nu (1986).

Eksterne henvisninger 
 

Kunsthistorikere fra Sverige
Professorer fra Københavns Universitet
Faglitterære forfattere fra Sverige
Svensksprogede forfattere fra Sverige
Personer i Kraks Blå Bog (afdøde)
Riddere af Dannebrog
Filosoffer fra Sverige
Øystein Hjort

Øystein Hjort (15. august 1938 i Oslo – 8. november 2014) var en norskfødt dansk kunsthistoriker.

Hjort modtog Københavns Universitets guldmedalje for en prisopgave i 1964, blev mag.art. 1969 og dr.phil. 1991 på en disputats om mosaikkerne i San Clemente-kirken i Rom. Han var professor i kunsthistorie ved Københavns Universitet fra 1995 til 2005. Først i 2011 blev Slavko Kacunko udpeget som Hjorts efterfølger i professoratet.

Hjorts speciale var ikonologisk og stilhistorisk forskning inden for oldkristen og byzantinsk kunst, men han virkede også som kritiker og formidler inden for film, fotokunst og skandinavisk og amerikansk modernisme. Han var kunstkritiker ved Dagbladet Information 1966-78 og ved Politiken fra 1980. Fra 1973 til 2006 sad han i bestyrelsen for kunstmuseet Louisiana, og han havde også sæde i bestyrelsen for Astrup Fearnley Museet i Oslo. Hjort var også i en periode medlem af repræsentantskabet for Statens Kunstfond.

I 1993 modtog Hjort Klein-prisen. Han var fra 1995 til sin død medlem af Det Kongelige Danske Videnskabernes Selskab.

Kilder 
 Opslag i Den Store Danske
 Nekrolog af Trine Ross

Faglitterære forfattere fra Danmark
Kunsthistorikere fra Danmark
Professorer fra Københavns Universitet
Medlemmer af Videnskabernes Selskab
Kunstkritikere fra Danmark
Filmkritikere fra Danmark
Journalister ved Dagbladet Information
Journalister ved Politiken
Dansksprogede forfattere fra Danmark
Personer i Kraks Blå Bog (afdøde)
Personer fra Oslo
Modtagere af Københavns Universitets guldmedalje
Modtagere af Klein-prisen
Frederik Weilbach

Frederik Immanuel Weilbach (28. august 1863 i København – 4. december 1937) var en dansk arkitekturhistoriker, søn af kunsthistorikeren Philip Weilbach.

Frederik Weilbach blev student fra Borgerdydskolen 1880 og cand.mag. 1887. Weilbach underviste i tiden 1889-1913 (først i Vejle, siden i Horsens) i som gymnasielærer. I årene derefter opdyrkede han et forfatterskab om dansk arkitektur i 1700-tallet med vægten lagt på det offentlige byggeri. Dette arbejde var en pionerindsats, og hans hovedværker er Dansk Bygningskunst i det 18. Aarhundrede (1930) samt monografierne Architekten Lauritz de Thurah (1924) og Architekten C.F. Harsdorff (1928). Weilbach fik stor betydning for Christian Elling, der også fokuserede på arkitekturhistorie i sin livsgerning.

Han deltog 1922 i Rask-Ørsted Fondets arkæologiske ekspedtion til Dalmatien, var medstifter af Horsens Museum i 1906 og bestyrelsesformand for dette 1906-1918.

Gift 24. maj 1901 med Frederikke, født 19. december 1871 på Skrøbelevgård, datter af prokurator N. Rasmussen og hustru Jacobine f. Frederiksen.

Udvalgte værker 
 Græsk Formlære
 Diocletians Palads i Spalato
 Kronborg
 Architekten Lauritz de Thurah, 1924.
 Architekten C.F. Harsdorff, 1928.
 Fredensborg Slot. 1928
 Dansk Bygningskunst i det 18. Aarhundrede, 1930.
 Frederik IV's Italiensrejser, 1933.
 C.F. Hansens Christiansborg, 1935.
 Frederiksberg Slot og Frederiksberg Have, 1936.

Kilder 
 Kraks Blaa Bog 1929

Kunsthistorikere fra Danmark
Faglitterære forfattere fra Danmark
Danskere i 1800-tallet
Danskere i 1900-tallet
Personer i Kraks Blå Bog (afdøde)
Personer i Dansk Biografisk Leksikon
Personer fra København
Dansksprogede forfattere fra Danmark
Gymnasielærere fra Danmark
Lizzie Lichtenberg

Lizzie Bergmann Lichtenberg (født 26. januar 1937 på Thurø, død 14. marts 2018) var en dansk politiker, der var medlem af Folketinget fra 1981 til 1990, valgt for Det Konservative Folkeparti.

Hun begyndte sin politiske karriere som medlem af Blovstrød Sogneråd i 1966 og blev i 1970 byrådsmedlem og viceborgmester i Allerød Kommune. I 1981 blev hun valgt til Folketinget, hvor hun sad frem til 1990. Her var hun sit partis familiepolitiske ordfører og fra 1988 også boligordfører. Hun var også medlem af Frederiksborg Amtsråd en periode. Fra 1985 til 1990 var hun landsformand for Europabevægelsen, som hun så blev æresmedlem af. Desuden var hun i mange år medlem af menighedsrådet i Blovstrød Sogn. Fra 1998 til 2006 var hun formand for Ældrerådet i Allerød Kommune.

Inden hun blev gift arbejdede Lichtenberg som akutarassistent i Skandia .

Anerkendelser 
 Allerød Kommunes Frivillighedspris, 2005

Referencer 

Folketingsmedlemmer i 1980'erne
Folketingsmedlemmer i 1990'erne
Tidligere folketingsmedlemmer fra Det Konservative Folkeparti
Kommunalbestyrelsesmedlemmer fra Det Konservative Folkeparti
Amtsrådsmedlemmer fra Det Konservative Folkeparti
Foreningsformænd fra Danmark
Roskilde Højskole

Roskilde Højskole var en dansk folkehøjskole, der var beliggende i Himmelev ved Roskilde.

Højskolen blev grundlagt i 1907 af Thomas Bredsdorff som en almen grundtvig-koldsk højskole. Hovedbygningen opførtes i 1907. Efter Bredsdorffs død i 1922 blev skolen drevet af hans familie, der i 1929 solgte den til AOF. I 1930 genåbnede den som landets anden arbejderhøjskole; den første var Esbjerg Højskole. Hjalmar Gammelgaard var dens første forstander. Højskolen opførte midt i 1970'erne en ny bygning på nabogrunden, der kunne indvies i 1976. Den oprindelige bygning blev lejet ud til Dansk Flygtningehjælp og senere købt af Pen-Sam, der i 1979 lejede den ud til Tvind, der oprettede Roskilde Efterskole på stedet. Roskilde Højskole drev i sine senere år også kursus- og konferencecenter på stedet, men i september 2001 vedtog LO at lukke højskolen. Højskolen (bygningerne fra 70'erne) er i dag et 4-stjerners konferencehotel i Comwell-kæden, der åbnede i 2002.

Etableret i 1907
Nedlagte folkehøjskoler i Danmark
Ophørt i 2001
Højskole
René Brusvang

René Robert Brusvang (23. august 1926 i København – 11. september 1986) var en dansk politiker, der var medlem af Folketinget for Centrum-Demokraterne.

Brusvang, der var uddannet jurist, arbejdede en årrække som konsulent i Udenrigsministeriet. Han var i 1973 med til at stifte Centrum-Demokraterne, som han repræsenterede i Folketinget til sin død i 1986. Brusvang var gruppeformand for Centrum-Demokraterne 1975-80 og 1982-83 og politisk ordfører 1975-79..

Han havde tidligere i en årrække tilhørt Socialdemokratiet og var midlertidigt medlem af Folketinget som stedfortræder for Johannes Herløv Larsen 8. december 1966 – 23. januar 1967 og medlem af kommunalbestyrelsen i Asminderød-Grønholt Kommune (som blev omdøbt til Fredensborg-Humlebæk Kommune i maj 1971) fra 1966 til 1973.

Brusvang døde af hjertestop og er bisat på Humlebæk Kirkegård.

Referencer

Eksterne henvisninger 
 

Jurister fra Danmark
Folketingsmedlemmer i 1970'erne
Folketingsmedlemmer i 1980'erne
Tidligere folketingsmedlemmer fra CD
Kommunalbestyrelsesmedlemmer fra Socialdemokraterne
Tidligere folketingskandidater fra Socialdemokraterne
Embedsmænd fra Danmark
Personer fra København
Personer i Kraks Blå Bog (afdøde)
FA Cup 2008-09

FA Cup 2008-09 var den 128. udgave af den engelske fodboldturnering FA Cuppen , der dermed er verdens ældste. 761 klubber deltog i turneringen hvilket er ny rekord. Turneringen startede den 16. august 2008 med de første indledende kampe, og kulminerede lørdag den 30. maj 2009, da finalen blev afviklet på Wembley i London.

Chelsea F.C. vandt turneringen for femte gang, efter finalesejr på 2-1 over Everton F.C.

Kalender 
Turneringen indledtes med seks kvalifikationsrunder, der blev afholdt fra august til oktober i 2008, og som involverede klubber fra de lavere rækker under det etablerede ligasystem.

Første runde 
Første runde i turneringen blev afholdt mellem 7. november og 9. november 2008. I denne runde trådte alle hold fra Football League One og Football League Two (den 3. og 4. bedste række) ind i turneringen, hvor man gjorde de vindende hold fra 6. kvalifikationsrunde selskab.

Anden runde 
Anden runde i turneringen blev afholdt mellem 28. november og 30. november 2008. I denne runde trådte ingen nye hold ind, og de deltagende hold var derfor udelukkende vinderne fra 1. runde

Tredje runde 
Tredje runde i turneringen blev afholdt mellem 2. januar og 13. januar 2009. I denne runde trådte holdene fra The Championship og Premier League ind i turneringen, og dermed var samtlige klubber bragt i spil. De 44 nye klubber gjorde vinderne fra 2. runde selskab i de 32 kampe.

Fjerde runde 
Fjerde runde i turneringen blev, for størstedelen af kampenes vedkommende, afholdt mellem 24. januar og 25. januar 2009. Runden havde deltagelse af de 32 vinderhold fra tredje runde.

1/8-finaler 
Femte runde i turneringen (1/8-finalerne) blev, for størstedelen af kampenes vedkommende, afholdt mellem 14. februar og 15. februar 2009. Runden havde deltagelse af de 16 vinderhold fra fjerde runde.

Kvartfinaler 
Sjette runde i turneringen (kvartfinalerne) blev, for størstedelen af kampenes vedkommende, afholdt mellem 7. marts og 8. marts 2009. Runden havde deltagelse af de otte vinderhold fra 1/8-finalerne.

Semifinaler 
Sjette semifinaler blev afholdt henholdsvis lørdag den 18. og søndag den 19. marts 2009. De to kampe havde deltagelse af de fire vinderhold fra kvartfinalerne. Begge kampe blev afholdt på nationalstadionet Wembley, der også er ramme om turneringens finale.

Finale 
Turneringens finale blev spillet lørdag den 30. maj 2009, på Englands nationalstadion, Wembley i London, der også lagde græs til de to semifinaler. De deltagende hold var vinderne af de to semifinaler, Chelsea F.C. og Everton F.C. Kampen startede kl. 15.00 lokal tid, 16.00 dansk tid. Chelsea vandt opgøret med 2-1 på scoringer af Didier Drogba og Frank Lampard, efter at Louis Saha havde bragt Everton foran i kampens allerførste minut.

Topscorerliste 
Nedenstående er en liste over turneringens topscorere.

Eksterne henvisninger 
 TheFA.com 

Sæsoner i FA Cup
Fodboldsæson 2008-09
Inge Fischer Møller

Inge Fischer Møller (født Fischer Jespersen, 29. december 1939 i København, død 6. juni 1984 i Aalborg) var en dansk socialrådgiver og politiker, der repræsenterede Socialdemokratiet i Folketinget fra 1971 til sin død i 1984.

Fischer Møller blev uddannet socialrådgiver fra Danmarks Sociale Højskole i 1968 og var ansat i fagforbundet SiD frem til 1981. Hun var desuden medlem af Dansk Socialrådgiverforenings repræsentatskab. Ved siden af sit professionelle og senere politiske virke udgav hun flere debatbøger og artikler om socialpolitiske og arbejdsmarkedspolitiske forhold.

I 1970 blev hun valgt til kommunalbestyrelsen i Karlebo Kommune for Socialdemokratiet, men måtte som følge af partiets love opgive posten allerede året efter, da hun blev valgt til Folketinget. Her fik hun et tæt parløb med Ritt Bjerregaard og Helle Degn, som udgjorde den såkaldte socialdemokratiske kaffeklub. Fischer Møller var bl.a. formand for Folketingets Socialudvalg fra 1979-1982 og fra 1980 til 1983 var hun partiets næstformand. Fra 1980 var hun desuden formand for AOF.

De sidste år af Inge Fischer Møllers liv var præget af sygdom, hvilket betød at hun trak sig fra næstformandsposten. I forbindelse med en socialdemokratisk kongres i juni 1984 begik hun selvmord ved at springe ud fra Hotel Hvide Hus i Aalborg. Hun er begravet på Nivå Kirkegård.

En scene i Hanne Vibeke Holsts Kronprinsessen er inspireret af Inge Fischer Møllers selvmord.

Referencer

Kilder og eksterne henvisninger 
 Inge Fischer Møllers biografi i Dansk Kvindebiografisk Leksikon
 

Folketingsmedlemmer i 1970'erne
Folketingsmedlemmer i 1980'erne
Tidligere folketingsmedlemmer fra Socialdemokraterne
Kommunalbestyrelsesmedlemmer fra Socialdemokraterne
Fagforeningsfolk fra Danmark
Personer i Dansk Kvindebiografisk Leksikon
Personer der har begået selvmord
Personer fra København
Personer i Kraks Blå Bog (afdøde)
Socialrådgivere fra Danmark
Barcelona Open 2009

Barcelona Open Banco Sabadell 2009 var en professionel tennisturnering for mænd, der blev spillet udendørs på grusbaner i Real Club de Tenis Barcelona i Barcelona, Spanien. Turneringen var sæsonens femte ATP World Tour 500-turnering på ATP World Tour 2009 og blev spillet den 20. - 26. april 2009. Det var den 57. udgave af Barcelona Open Banco Sabadell, og turneringen havde en samlet præmiesum på € 1.995.000.

Rafael Nadal vandt singletitlen for femte år i træk og blev dermed den første spiller, der havde vundet turneringen fem gange. I finalen besejrede Nadal sin landsmand David Ferrer med 6-2, 7-5. I doublerækken sejrede Daniel Nestor og Nenad Zimonjić efter at have besejret Mahesh Bhupathi og Mark Knowles i finalen med 6-3, 7-6(9). Nestor havde tidligere vundet titlen to gange (sammen med Mark Knowles), mens Zimonjić tidligere havde vundet den én gang (sammen med Leander Paes).

Resultater

Herresingle 

Hovedturneringen havde deltagelse af 56 spillere. Heraf havde de 44 fået adgang på grundlag af deres placering på verdensranglisten, mens syv spillere kvalificerede sig via kvalifikationsturneringen. Endelig var fem spillere blevet tildelt et wildcard.

Kvartfinaler, semifinaler og finale

Første til tredje runde

Kilder / eksterne henvisninger 
Barcelona Open Banco Sabadell    
ATP World Tour – Barcelona Open Banco Sabadell 2009 – Herresingle 
ATP World Tour – Barcelona Open Banco Sabadell 2009 – Herresingle – kvalifikation 
ATP World Tour – Barcelona Open Banco Sabadell 2009 – Herredouble 

Tennis i 2009
2009
Echoes of the Forgotten

Echoes of the Forgotten er debutalbummet fra den amerikanske akustisk folk/ambient-kunstner Bosse. Albummet blev udgivet i 2008 af Those Opposed Records, og er samtidig første del af en samling som pladeselskabet udgiver, kaldet Desolation Propaganda. Albummet blev udgivet som både almindelig cd og som begrænset digipak i A5-format i 100 eksemplarer.

Spor 
 "I" – 3:06
 "II" – 6:34
 "III" – 4:34
 "IV" – 5:08
 "V" – 4:37
 "VI" – 9:10

Fodnoter

Eksterne henvisninger 
 Echoes of the Forgotten på Those Opposed Records' hjemmeside
 Echoes of the Forgotten på Discogs
 Echoes of the Forgotten  på Those Opposed Records' webshop
 Echoes of the Forgotten (A5 digipak)  på Those Opposed Records' webshop

Album fra 2008
Folkalbum
Ambient-album
Bosse-album
Holger Kleist

Holger Carl Kleist (2. juni 1876 i København – 1962) var en dansk atlet medlem af Københavns IF. Han vandt det danske meterskab i kapgang syv gange og satte 14 danske rekorder.

Kleist voksede op på Elsdyrstrædet i Nyboder og blev urmagermester på Store Kongensgade 95.

Danske mesterskaber 

  1904 1 mile gang 7:08,4
  1903 1 mile gang 7:16,2
  1903 20 km gang 39:12,2
  1902 1 mile gang 7:29,4
  1900 1 km gang 4:14,2
  1899 1 km gang 4:04,4
  1898 1 km gang 4:04,0
  1897 1 km gang 4:14,6

Kilder 
 Dansk Sportsleksikon udgivet i samarbejde med Dansk Idræts-Forbund. Redaktion Axel Lundqvist Andersen og Jørgen Budtz-Jørgensen. Bind 1 og 2. Standard-forlaget 1944
 KIF 100 Aar – Københavns Idrætsforening 24. oktober 1992. Udgivet i anledning af Københavns Idræts Forenings 100 års jubilæum 24. oktober 1992.

 

Kapgængere fra Danmark
Atleter fra Københavns IF
Personer fra København
Brian O. Jørgensen

Brian O. Jørgensen gift Brandt Jørgensen (født 24. juli 1974, Varde) er en dansk atlet.
 
Jørgensen var frem til 2003 i Århus 1900 og er nu medlem af Københavns IF. Han har vundet to danske mesterskaber på 4 x 400 meter; 2006 og 2007. Han var på landsholdet i 4 x 400 meter holdet ved Europa cuppen i 2006.

Danske mesterskaber 
  2012 4 x 400 meter
  2011 400 meter
  2011 4 x 200 meter inde
  2010 4 x 400 meter
  2009 200 meter inde
  2007 4 x 400 meter
  2006 4 x 400 meter
  2006 400 meter inde

Personlige rekorder 
Udendørs:
 100 meter: 11.11 – 2007
 200 meter: 22.13 – 2006
 300 meter: 34.65 – 2008
 400 meter: 48.67 – 2007
Indendørs:
 60 meter: 7.07 – 2009
 200 meter: 22.49 – 2006 og 2009
 400 meter: 49.25 – 2009

Eksterne henvisninger 

 Statletik.dk – Brian O. Jørgensen 
 DAF i tal – Brian O. Jørgensen 
 4x400m -Brian O. Jørgensen

Sprintere fra Danmark
Atleter fra Københavns IF
Personer fra Varde
VM i curling 2009 (mixed double)

Verdensmesterskabet i curling 2009 i mixed double var det andet VM i curling i mixed double og blev arrangeret af World Curling Federation. Mesterskabet havde deltagelse af 27 hold og blev afviklet i Cortina d'Ampezzo, Italien i perioden 18. – 25. april 2009.

Mesterskabet blev for andet år i træk vundet af schweizerne Toni Müller og Irene Schori, der ligesom året før gik ubesejret gennem turneringen, og som efter de to første VM-turneringer i mixed double herefter var noteret for 19 sejre og 0 nederlag! I finalen besejrede schweizerne det ungarske ægtepar György Nagy og Ildiko Szekeres med 7-4, og dermed vandt Ungarn for første gang nogensinde medaljer ved et større curlingmesterskab. Bronzemedaljerne gik til Canada, som i bronzekampen vandt 6-5 over Kina. Danmark blev repræsenteret af Per og Christine Svensen, som i den indledende runde blev noteret for fire sejre og fire nederlag, hvilket rakte til en samlet 12.-plads.

Resultater 

De 27 hold var opdelt i tre gruppe med ni hold. Holdene i hver gruppe spillede alle-mod-alle. De tre gruppevindere gik videre til semifinalerne, mens de tre toere spillede om den sidste semifinaleplads.

Slutspil

Kilder / eksterne henvisninger 
World Mixed Doubles Curling Championship Cortina 2009   
World Curling Federation – Results & Statistics – World Mixed Doubles Curling Championship 2009  
World Curling Federation – News – Switzerland wins 2009 World Mixed Doubles title, Hungary scores silver, Canada bronze  (25. april 2009) 

Curling i 2009
2009 (mixed double)
Cortina d'Ampezzo
Curling i Italien
Guyanas præsidenter

Guyana blev en republik i 1970. Guyanas præsidenter har været:

Guyanas første præsident, Arthur Chung, var den første etnisk kineser til at være statsoverhoved i et ikke-asiatisk land.

Guyanas nuværende præsident, Irfaan Ali, er den første muslimske statsoverhoved i et land i Sydamerika nogensinde.

Se også 
 Guyanas premierministre

 
Lister over præsidenter
Mexicos præsidenter

Mexicos uafhængighed blev erklæret i 1813 og genkendt i 1821. Mexicos regenter har været:

Første mexicanske kejserrige (1822-23) 
 Agustín 1. af Mexico

Mexicanske republik (1824-64) 
 Guadalupe Victoria (1824-29)
…
 Antonio López de Santa Anna (1833, 1834-35, 1839, 1841-42, 1843, 1844, 1847, 1853-55)
 Manuel María Lombardini (februar – april 1853)
…
 Ignacio Comonfort (1855-58)
 Benito Juárez (1858-67)
 Borgerkrig (1858-61)

Andet mexicanske kejserrige (1863-67) 
 Regentskab (1863)
 Maximilian 1. af Mexico (1863-67)

Mexicanske republik (siden 1867) 
 Benito Juárez (1867-72)
…
 Porfirio Díaz (1876, 1877-80, 1884-1911)
 Francisco León de la Barra (1911)
 Francisco I. Madero (1911-13)
 Victoriano Huerta (1913-14)
 Francisco S. Carvajal (1914)
 Venustiano Carranza (1914-20)
…
 Álvaro Obregón (1920-24)
 Plutarco Elías Calles (1924-28)
…
 Lázaro Cárdenas del Río (1934-40)
 Manuel Ávila Camacho (1940-46)
 Miguel Alemán Valdés (1946-52)
 Adolfo Ruiz Cortines (1952-58)
 Adolfo López Mateos (1958-64)
 Gustavo Díaz Ordaz (1964-70)
 Luis Echeverría (1970-76)
 José Lopéz Portillo (1976-82)
 Miguel de la Madrid (1982-88)
 Carlos Salinas de Gortari (1988-94)
 Ernesto Zedillo (1994-2000)
 Vicente Fox (2000-06)
 Felipe Calderón (2006–2012 )
 Enrique Peña Nieto (2012–2018)
 Andrés Manuel López Obrador (siden 2018)

 
Lister over præsidenter
Medina (flertydig)

Medina har flere betydninger:

Geografi
 Medina – en by i Saudi-Arabien
 Medina (bydel) – er en type lukket bydel man finder i mange byer i Nordafrika.
 Medina River – en flod i Texas
 Mdina – en by på Malta
 Medina (Isle of Wight) – en flod på Isle of Wight
 Medina (Washington) – by i King County i delstaten Washington

Kultur
 Medina (sanger) – en dansk pop- og R&B-sanger
 Medina (dokumentarfilm) - en dansk dokumentarfilm fra 2022 instrueret af Kaspar Astrup Schröder.
 Medina (film) – en dansk film
Frederikshavn Gymnasium og HF

Frederikshavn Gymnasium er et dansk gymnasium og hf-kursus beliggende i Frederikshavn. Skolen har ca. 600 elever.

Gymnasiet blev grundlagt som Frederikshavn Kommunale Gymnasium i 1947. Udover studentereksamen og hf udbyder Frederikshavn Gymnasium en særlig Maritim Student-linje i samarbejde med MARTEC i Frederikshavn. Maritim Student kan fra august 2020 læses som både HF og STX - sidstnævnte udbydes kun i Frederikshavn.

Sportsinteresserede elever kan også gå på Sportsakademiet, mens de læser på gymnasiet.

Rektor fra februar 2020 er Thomas Svane Christensen.

Kendte studenter 

 1951: Hanne Marie Svendsen, forfatter
 1958: Jens Christian Larsen, fhv. folketingsmedlem
 1965: Marianne Gade, forfatter
 1972: Jørgen Lenger, fhv. folketingsmedlem
 1975: Klaus Thrane, trommeslager
 1976: Torben M. Andersen, økonom
 1976: Jens Gaardbo, journalist og studievært
 1977: Bruno Jerup, fhv. folketingsmedlem
 1989: Kim Mouritsen, fhv. folketingsmedlem
 1989: Christian Wejse, dansk læge
 1996: Jasper Stadum, journalist
 1998: Sanne Munk Jensen, forfatter
 2005: Stefan Lassen, ishockeyspiller
 2007: Jesper Jensen, ishockeyspiller
 2008: Teis Volstrup, formand for Danske Skoleelever og politiker
 2010: Katrine Fuglsang, journalist

Eksterne henvisninger 
 Frederikshavn Gymnasiums hjemmeside 
 Frederikshavn Gymnasiums Facebookside

Referencer 

Gymnasier i Danmark
Gymnasium og HF
Etableret i 1947
Gymnasium og HF
Kim Mouritsen

Kim Mouritsen (født 13. oktober 1969 i Skagen) er en dansk politiker og tidligere folketingsmedlem, valgt for Venstre i Frederikshavnkredsen (Nordjyllands Amtskreds) fra 21. september 1994 til 10. marts 1998. 

Mouritsen blev student fra Frederikshavn Gymnasium i 1989 og tog efterfølgende en eksportuddannelse ved fiskeeksportfirmaet N.B. Thomsen ApS 1990-1992, hvor han senere arebjdede som eksportassistent.

I 1990 blev han valgt til kommunalbestyrelsen i Skagen Kommune, og i 1994 blev han opstillet til Folketinget for Venstre i Frederikshavnkredsen. Han blev valgt samme år og var medlem en periode frem til 1998.

Kilder og eksterne henvisninger 
 Kim Mouritsens biografi på Folketingets hjemmeside

Folketingsmedlemmer i 1990'erne
Tidligere folketingsmedlemmer fra Venstre
Personer fra Skagen
Meddrag

Et meddrag (også kaldet med eller medekrog) er et værktøj, der anvendes til optrækning af linjer på planker (til laftebygninger – bulhuse), der skal kanthugges – tilpasses hverandre, så huset bliver tæt – altså netop en form for stregmål, der i hvert fald har været anvendt af norske tømrere og husbyggere (hvad enten de var fagfolk eller ikke).

Udformning 
Et sådant værktøj er set hos tømrer John Kunze i Snesere, og er afbildet i Tømrer- og Bygningssnedkerarbejde (1940), hos Visted og Stigum (1971) og i NORM (endnu ikke publiceret). I Universitets Oldsaksamling i Oslo er udstillet et sådant T‑formet værktøj, bestående af et skaft af rundjern, tilsyneladende tilspidset mod enden. Det tværstillede hoved er kløftet i begge ender. Kløftene er af uens bredde. Forklaringen lyder lakonisk at det er et værktøj til brug ved tilhugning af planker til laftebygninger, og den engelske oversættelse er stregmål (gauge).

Brug 
 Ved tilpasning af plankerne (lafterne) lægges de over hinanden, og med'et trækkes (drages) langs den underste mens spidsen ridser i den øverste. Det samme gentages på den anden side hvorefter planken vendes og der hugges rent med øksen, idet der dannes et v-formet spor, der gør væggen tæt. Siden fyldes sporet med mos for at tætne yderligere. I forbindelse med meddraget anvendes en meddraghøvl, der mest af alt minder om en stor båndkniv.

Noter

Henvisninger 
 Træsmedens Håndværktøj 

Værktøj
Træværktøj